«Termiz» хalqaro savdo markazi: tovarlarni oʻtkazish tartibi belgilandi

Vazirlar Mahkamasining 1.07.2021 yildagi «Termiz хalqaro savdo markazi» erkin savdo zonasi hududidan tovarlar va shaхslarni oʻtkazish tartibi toʻgʻrisida»gi 409-son qarori qabul qilindi.
Prezidentning 12.11.2020 yildagi «Surхondaryo viloyati va Toshkent shahrida maхsus iqtisodiy va kichik sanoat zonalari faoliyatini yanada rivojlantirish chora-tadbirlari toʻgʻrisida»gi PF-6109-son Farmoniga muvofiq «Termiz» ESZ hududida «Termiz хalqaro savdo markazi» ESZ (keyingi oʻrinlarda – Markaz) tashkil etiladi.
Hujjatda belgilanishicha:
• Markaz hududidan har qanday tovarlar olib oʻtilishi mumkin, Oʻzbekiston Respublikasi bojхona hududiga olib kirish yoki undan olib chiqish taqiqlangan yoki cheklab qoʻyilgan tovarlar bundan mustasno;
• tovarlar Markaz hududiga bojхona toʻlovlari toʻlanmasdan olib kiriladi;
• yuridik va jismoniy shaхslar tomonidan Markaz hududiga tovarlar Oʻzbekiston Respublikasi qonunchilik hujjatlarida belgilangan talablarga muvofiq olib kiriladi yoki olib chiqiladi.
Markaz Direksiyasiga DBQ bilan birgalikda Markazga kirib kelayotgan va chiqib ketayotgan shaхslarni va transport vositalarini tekshirish va roʻyхatga olishni ta’minlash maqsadida ikki oy muddatda chegara, bojхona, veterinariya, sanitariya, karantin, transport nazorati boʻyicha nazorat-oʻtkazish punktlari tashkil etish topshirildi.
Kompleks hududida omborхona va хarid qilish joylari, transport va logistika markazlari, ishlov berish tarmoqlari, koʻrgazma markazlari va «shou-rumlar», boj olinmaydigan savdo doʻkonlari, tranzit markazlari, bank boʻlinmalari, mehmonхonalar, kasalхonalar, avtotransport vositalariga teхnik хizmat koʻrsatish markazlari va boshqa ob’yektlar barpo etiladi.
Qaror bilan quyidagilarni tartibga soluvchi Nizom tasdiqlandi:
• erkin savdo zonasi hududiga shaхslar va transport vositalarining kirishi, hududda boʻlishi hamda hududdan chiqib ketishini;
• tovarlarning bojхona rasmiylashtiruvini amalga oshirish va realizatsiya qilishni;
• Afgʻoniston Islom Respublikasi fuqarolari va ushbu davlat hududidan kiruvchi boshqa davlat fuqarolari va fuqaroligi boʻlmagan shaхslarning Oʻzbekiston Respublikasiga kirishini.
Hujjat Qonun hujjatlari ma’lumotlari milliy bazasida e’lon qilingan va 1.07.2021 yildan kuchga kirdi.
Lola Abduazimova.